Návrh
na presun kompetencií na úseku otvárania, zrušenia a zmeny charakteru hraničných priechodov na dočasných vonkajších hraniciach Európskej únie z Ministerstva financií Slovenskej republiky na Ministerstvo vnútra Slovenskej republiky

I.

	Uznesením č. 335/1993 vláda Slovenskej republiky určila Ministerstvo financií Slovenskej republiky ako ústredný orgán štátnej správy, ktorý je príslušný na otváranie, rozhodovanie o zmene charakteru a uzatváranie colných priechodov na štátnej hranici.

	V súlade s uvedeným uznesením vlády a na základe splnomocnenia ministra financií Slovenskej republiky generálny riaditeľ Colného riaditeľstva Slovenskej republiky zriadil zmiešanú medzirezortnú komisiu, ktorá spracovala koncepciu otvárania a rekonštrukcie colných priechodov na štátnej hranici, vrátane jej časového harmonogramu. Túto koncepciu schválila vláda nasledujúcimi uzneseniami:

- uznesenie vlády č. 756/1993, ktorým vláda Slovenskej republiky schválila harmonogram výstavby a rekonštrukcie hraničných priechodov na štátnej hranici s Poľskou republikou a Maďarskou republikou,

- uznesenie vlády č. 827/1993, ktorým vláda Slovenskej republiky schválila koncepciu výstavby a rekonštrukcie colných priechodov na štátnej hranici s Českou republikou,

- uznesenie vlády č. 882/1994, ktorým vláda Slovenskej republiky schválila koncepciu výstavby a rekonštrukcie hraničných priechodov na štátnej hranici s Rakúskou republikou,

- uznesenie vlády č. 1070/1994, ktorým vláda Slovenskej republiky schválila koncepciu výstavby a rekonštrukcie hraničných priechodov na štátnej hranici s Ukrajinou.

	Napriek vynaloženému úsiliu sa nepodarilo realizovať výstavbu a uvedenie do prevádzky všetkých hraničných priechodov v súlade s citovanými uzneseniami vlády. V súčasnej dobe potreba otvárania nových hraničných priechodov nie je taká aktuálna ako v predchádzajúcich rokoch. Niektoré záväzky Slovenskej republiky týkajúce sa  výstavby  nových hraničných priechodov na území SR však zostávajú otvorené.

	Ide o tieto hraničné priechody:

a) na štátnej hranici s Českou republikou

Skalica - Sudoměřice - cestný hraničný priechod je dislokovaný na území Slovenskej republiky. Výstavba objektu dočasného pracoviska výkonu služby Úradu hraničnej a cudzineckej polície, ktorú  zabezpečuje slovenská strana, sa po dohode s Českou republikou uskutoční v úspornom variante.
 
Horné Srnie - Brumov-Bylnice - cestný hraničný priechod je dislokovaný na území Slovenskej republiky. Slovenská strana zabezpečuje stavebné úpravy spojené s modernizáciou jestvujúcich objektov v redukovanom rozsahu podľa požiadaviek Českej republiky. Finančné krytie je zabezpečené v rámci rozpočtu Colného riaditeľstva Slovenskej republiky na rok 2004.

b) na štátnej hranici s Rakúskom

Moravský Svätý Ján - Hohenau - cestný hraničný priechod je dislokovaný na území Slovenskej republiky. Výstavbu mosta cez rieku Moravu zabezpečuje Slovenská správa ciest z finančných prostriedkov programu PHARE. Objekt hraničného priechodu bude vybudovaný v nadväznosti na výstavbu mosta.

c) na štátnej hranici s Maďarskou republikou

Na rokovaniach s maďarskou stranou sa dohodlo, že na úseku štátnej hranice s Maďarskou republikou sa nebudú otvárať tieto hraničné priechody:

Buzica - Büttos - cestný hraničný priechod,

Tachty - Cered - cestný hraničný priechod,

Pribeník - Lácacséke - cestný hraničný priechod.

d) na štátnej hranici s Poľskou republikou

Skalité (diaľnica) - Zwardoň - cestný hraničný priechod je dislokovaný na území Poľskej republiky. Ukončenie výstavby, ktorú zabezpečuje poľská strana, sa predpokladá v roku 2005.

Podspády - Jurgów - cestný hraničný priechod je dislokovaný na území Slovenskej republiky. Výstavba objektu hraničného priechodu sa nebude realizovať. Vzhľadom na nárast objemu dopravy sa má rozšíriť pracovisko výkonu služby Úradu hraničnej a cudzineckej polície o vybavovacie bunky.

Červený Kláštor - Sromowce Nižne - hraničný priechod pre peších a cyklistov. V súčasnosti prebieha výstavba mosta cez rieku Dunajec, ktorú zabezpečuje poľská strana.

Čirč - Leluchów - cestný hraničný priechod je dislokovaný na území Poľskej republiky. Výstavba, ktorú zabezpečuje poľská strana, je tesne pred dokončením. Otvorenie hraničného priechodu sa očakáva v roku 2004.

Kurov - Muszynka - cestný hraničný priechod je dislokovaný na území Slovenskej republiky. Výstavba sa nebude realizovať.

Palota - Radoszyce - cestný hraničný priechod je dislokovaný na území Slovenskej republiky. Výstavba, ktorú zabezpečuje slovenská strana, pozostáva zo zabezpečenia vybavovacích buniek pre pracovisko výkonu služby Úradu hraničnej a cudzineckej polície s predpokladaným ukončením v roku 2004.

e) na štátnej hranici s Ukrajinou

Záhor - Storožnycia – diaľničný hraničný priechod. Jeho výstavba závisí od realizácie výstavby diaľnice v tomto regióne na území oboch štátov.

Maťovce - Pavlovo - cestný hraničný priechod – nebude sa realizovať, nakoľko nie je potrebný.

Maťovce - Pavlovo - železničný hraničný priechod - osobná doprava. Začatie prevádzky osobnej prepravy cez tento hraničný priechod závisí od rozhodnutia železníc oboch štátov. Aktivity investičného charakteru zo strany colnej správy nie sú potrebné.

Čierna - Solomonovo - cestný hraničný priechod - terminál kombinovanej dopravy. V súčasnosti prebiehajú rokovania s cieľom stanoviť charakter budúceho hraničného priechodu a určiť postup pri výstavbe prístupových komunikácií a objektov hraničného priechodu. Táto akcia bola určená ako prioritný projekt výstavby v rokoch 2005-2007 za predpokladu uzatvorenia vzájomnej dohody s ukrajinskou stranou. Doposiaľ ukrajinská strana na výzvu na začatie expertných rokovaní nereagovala. 

Veľké Slemence – Mali Selmenci - cestný hraničný priechod. Jeho otvorenie iniciovala ukrajinská strana na základe požiadaviek samospráv menovaných obcí. Ukrajinská strana mala taktiež zvolať rokovanie expertov, na ktorom by sa definitívne určil charakter priechodu. Podľa slovenských expertov by tento priechod mal byť s celoročnou prevádzkou s časovým obmedzením a s obmedzením dopravy pre peších a cyklistov. Napriek niekoľkým upozorneniam slovenskej strany príslušné rokovania ukrajinská strana nezvolala, aj keď sú nevyhnutné na uzatvorenie medzinárodnej  dohody o otvorení hraničného priechodu a začatí jeho prevádzky. 

	Vzhľadom na skutočnosť, že koncepcie výstavby a rekonštrukcie colných  priechodov na štátnych hraniciach  boli schválené v rokoch 1993 – 1994, je potrebné  vypracovať aktuálnu koncepciu výstavby a rekonštrukcie colných priechodov na vonkajších hraniciach Európskej únie na obdobie rokov 2005 – 2010. Táto koncepcia by mala zohľadňovať nové podmienky fungovania Slovenskej republiky v Európskej únii. Z dôvodu dočasného charakteru hraničných priechodov na úsekoch štátnej hranice Slovenskej republiky s Českou republikou, Rakúskou republikou, Maďarskou republikou a Poľskou republikou sa nová výstavba, okrem objektov, ktoré je potrebné zabezpečiť na základe zmluvných záväzkov s druhou stranou, nepredpokladá. V dôsledku toho je potrebné preskúmať príslušné medzinárodné dohody upravujúce problematiku hraničných priechodov a v prípade potreby iniciovať ich zmenu.

II.

	Vstupom Slovenskej republiky do Európskej únie sa colné územie Slovenskej republiky stalo súčasťou colného územia spoločenstva. Na základe aplikácie článku 3 Zmluvy o založení Európskeho spoločenstva došlo k zrušeniu colných priechodov na vnútorných hraniciach Európskej únie, a tým aj k zrušeniu pravidelných colných kontrol na týchto priechodoch.

V týchto podmienkach nemôže Colné riaditeľstvo Slovenskej republiky efektívne plniť úlohu gestora nad otváraním, zmenou charakteru a zrušením hraničných priechodov na dočasných vonkajších hraniciach Európskej únie. V záujme kontinuálneho plnenia medzinárodných záväzkov Slovenskej republiky na tomto úseku, berúc do úvahy nové podmienky, sa na základe rokovaní medzi Colným riaditeľstvom Slovenskej republiky a Prezídiom Policajného zboru navrhuje  presunúť kompetenciu na otváranie, zrušenie a zmenu charakteru hraničných priechodov na dočasných vonkajších hraniciach Európskej únie na Ministerstvo vnútra Slovenskej republiky. 

	Presun kompetencií z Ministerstva financií Slovenskej republiky na Ministerstvo vnútra Slovenskej republiky v tejto oblasti je aj súčasťou Schengenského akčného plánu Slovenskej republiky, ktorý obsahuje opatrenia potrebné na aplikáciu schengenského acquis a spoluprácu s členskými štátmi Európskej únie pri jeho implementácii.

V súvislosti s presunom kompetencií na dočasných vonkajších hraniciach Európskej únie z Ministerstva financií Slovenskej republiky na Ministerstvo vnútra Slovenskej republiky je zároveň potrebné preskúmať aj príslušné právne predpisy týkajúce sa pôsobnosti Ministerstva vnútra Slovenskej republiky a v prípade potreby iniciovať ich zmenu.
						
Rozhodovacie právomoci  v otázkach otvárania, zrušenia a zmeny charakteru colných priechodov na vonkajšej hranici Európskej únie (s Ukrajinou) zostávajú Ministerstvu financií Slovenskej republiky. Táto kompetencia je upravená v  § 5 písm. e) zákona č. 240/2001 Z. z. o orgánoch štátnej správy v colníctve.

III.

	So zmenou kompetencií na úseku otvárania, zrušenia a zmeny charakteru  hraničných priechodov súvisí aj otázka správy majetku štátu a výstavby hraničných priechodov. 

Počas rokovaní medzi Colným riaditeľstvom SR a Prezídiom Policajného zboru sa dohodlo, že otázka správy majetku štátu bude riešená prevodom správy vybraných hraničných priechodov na Ministerstvo vnútra Slovenskej republiky. Keďže Ministerstvo vnútra Slovenskej republiky bude mať pôsobnosť v oblasti výstavby objektov na hraničných priechodoch, navrhujú sa presunúť 3 systemizované miesta z oddelenia výstavby odboru ekonomiky a materiálno-technického zabezpečenia Colného riaditeľstva SR na sekciu ekonomiky Ministerstva vnútra Slovenskej republiky.

a) Hraničné priechody na dočasných vonkajších hraniciach Európskej únie, ktorých objekty boli prevedené do správy Ministerstva vnútra Slovenskej republiky (príloha  č. 1):
1.	Lysá nad Dunajcom – zmluvne prevedené na MV SR 23. 7. 2003
2.	Oravská Polhora - zmluvne prevedené na MV SR 20. 7. 2004
3.	Novoť - zmluvne prevedené na MV SR 20. 7. 2004
4.	Horné Srnie - zmluvne prevedené na MV SR 22. 7. 2004
Prevod správy majetku štátu nie je zatiaľ zapísaný v katastri nehnuteľností.
b) Hraničné priechody na dočasných vonkajších hraniciach Európskej únie, ktorých  objekty sú pre colnú správu prebytočné (príloha č. 2): 
1.	Čunovo
2.	Jarovce
3.	Slovenské Ďarmoty
4.	Kalonda
5.	Hosťovce
6.	Milhosť
7.	Šahy
8.	Svrčinovec
9.	Milošová
10.	Červený Kameň
11.	Makov
12.	Suchá Hora
13.	Holíč
14.	Skalica
15.	Moravský Svätý Ján
c)  Objekty naďalej využívané na plnenie úloh colnej správy na hraničných priechodoch  na dočasných vonkajších hraniciach Európskej únie:

1.	Brodské (D2)
2.	Kráľ
3.	Trstená
4.	Komárno
5.	Bratislava – Petržalka
6.	Štúrovo - most

S objektami uvedenými v písmene b), ktoré sú pre colnú správu prebytočné, je potrebné naložiť v súlade s príslušnými ustanoveniami zákona č. 278/1993 Z. z. o správe majetku štátu v znení neskorších predpisov.